钦定古今图书集成/明伦汇编/官常典/第754卷 > 施邦曜
## 钦定古今图书集成/明伦汇编/官常典/第754卷 > 施邦曜

按《明外史》本传：“邦曜，字尔韬，馀姚人。万历四十一年
进士。不乐为吏，改顺天武学教授。历国子博士、工部
营缮主事，进员外郎。魏忠贤兴三殿工，诸曹郎悉奔
走其门，邦曜独不往。忠贤欲困之，令仿嘉靖旧制作
兽吻。其制莫可考，梦神告之，发地得吻，嘉靖中所馀
也。忠贤遂不能难。迁屯田郎中，稍迁漳州知府，尽知”
属县奸盗主名，每发辄得，阖郡惊为神。盗刘香、李魁
奇横海上，邦曜絷香母诱之，香就擒。魁奇援郑芝龙
事请抚。邦曜言于巡抚邹维琏，卒讨平之。迁福建副
使、左参政、四川按察使、福建左布政使。所至洁己爱
民，声籍甚。历两京光禄寺卿，改通政使。少詹事。黄道
周谪官，复逮下诏狱。国子生涂仲吉上书讼之。邦曜
不为封进，而大署其副封曰：“书不必上，论不可不存。”
仲吉劾邦曜阻抑言路，邦曜遂以副封上。帝见其署
语，怒，夺职归。逾年，言官交荐，起南京通政使。入都陛
见，陈学术、吏治、用兵、财赋四事。帝改容纳焉。出都三
日，命中使召还，曰：“南京无事，留此为朕效力。”吏部推
为刑部右侍郎。帝曰：“邦曜清执，可左副都御史。”时崇
祯十六年十二月也。初，浙江有许都之乱，绍兴推官
陈子龙平之。其馀党犹未靖，子龙遽迁去。邦曜请改
子龙兵科给事中，留浙抚御。涂仲吉之上书也，帝下
之诏狱。掌锦衣者谓左通政马思理庇仲吉，致赴狱
愆期。帝怒，并思理下吏罪，遣戍。至是，邦曜为思理讼
冤，请召用。帝以两浙供亿久不至，遣中官王坤及给
事中三人往督。邦曜请停遣中官，未报。会贼薄近郊，
邦曜语兵部尚书张缙彦急厉士卒固守，檄天下兵
勤王。缙彦不为意，邦曜太息而去。城陷，急趋长安门，
闻帝崩，恸哭曰：“君殉社稷矣，臣子可偷生哉！”即解带
自缢。其仆趋救，稍苏，厉声曰：“若辈不知大义，毋误我！”
贼满衢巷，不获还邸舍，望门求缢，辄为居民所麾。乃
命家人市信石杂烧酒，即途中服之，血迸裂而卒。邦
曜少好王守仁学，以理学、文章、经济三分其书读之。
刘宗周讲学蕺山，邦曜往复叩击，宗周深契焉。鲁时
生者，里同年生也，官庶吉士，没京师，邦曜手治含敛，
以女妻其子。尝买一婢，命洒埽，至东隅，捧簪凝视而
泣。怪问之，曰：“此先人御史宅也。时堕环兹地，不觉凄
怆耳。”邦曜即分嫁女资，择士人归之。福王时，赠太子
少保、左都御史，谥忠介。

===凌义渠===按《明外史》本传：“义渠，字骏甫，乌程人。天启五年进士。
除行人。崇祯三年，授礼科给事中。温体仁柄政，义渠
其里人无所附丽。三河知县刘梦炜失饷银三千，责
偿急，自缢死。有司责其家，义渠言以金钱殒命，吏恐
天下议朝廷重金，意不在盗也。帝特原之。宜兴、溧阳
及遂安、寿昌民乱，焚掠巨室。义渠言魏羽林军焚领
军张彝第，高欢以为天下事可知。日者告密门渐启，
藩国悍宗入京，越奏里闾小故，叫阍声冤，乃至仆竖
侮家长，下吏箝上官，市侩持缙绅，此《春秋》所谓六逆
也。天下所以治，恃上下之分，防维决裂，无复界限，即
九重安所藉以提挈万灵，役使群动哉？”给事中刘含
辉劾体仁拟旨失当，被贬二秩。义渠言：“谏官不得规
执政失，而委申饬权于部院，反得制言路。恐大臣以
揽权为奉旨，小臣以结舌为尽职，将贻国家无穷忧。”
时韪其言。兵部尚书张凤翼叙废将陈壮猷功，为给
事中刘昌所驳，昌反被斥。义渠言：“今上下尽相蒙，而
疆场欺蔽为甚；官方皆滥徇，而武弁幸功为甚；中枢
不职，舍其大，摘其细，已足为言者羞。”乃辨“疏一入，调
用随之。自今奸弊丛生，功罪倒置，言者悉杜口矣。”不
纳。三迁兵科都给事中。先后劾湖广总兵官秦翼明
不胜任；河南总兵官左良玉纵军淫掠，广东总兵官
陈谦诱取番舶，诸人多获谴。时议废郧阳抚治大臣，
命总理尚书熊文灿移镇，义渠持寝之。东江自毛文
龙后，叛者接踵。义渠言：“东岛孤悬海外，转饷艰，向仰
给朝鲜。今路阻绝，不得食，内溃可虑。”居无何，众果溃，
挟帅求抚。义渠言：“请阳抚阴剿，同恶必相戕。”及命新帅
出海，义渠云：“歼渠散党宜速，速则可图功，迟则更生
他衅。”后其语皆验。义渠居谏垣九年，建白多不当出
外。河南人曹凤祯贿中举人，义渠居礼科，时议黜之。
凤祯外舅刘安行与义渠同官，力阻不得。至是掌吏
科，挟前憾，出义渠福建参政。义渠愤言，为安行所排。
会有纠发前事者，安行下吏除名，义渠乃之任。寻迁
按察使，转山东右布政使。所至有清操。召拜南京光
禄寺卿，署应天尹事。十六年入为大理卿。明年三月，
贼犯都城。有旨召对，趋赴长安门，旦不启扉。俄传城
陷，义渠乃还。已得帝崩问，负墙哀号，首触柱，血流被
面。门生劝无死，义渠厉声曰：“吾与尔道义交，当相勗，
何姑息为？”挥使出，据几端坐。义渠终身蔬食，无他嗜
好，性独爱书，乃取生平所阅书籍尽焚之，曰：“无被贼
手污也。”次日，具绯衣向阙拜，复南向稽首，作书辞父，
阖门自经，年五十二。福王时，赠刑部尚书，谥“忠清。”